Päivi Räsäsen mukaan kokoomus sinetöi päätöksellään irtautumisen vanhasta "koti, uskonto, isänmaa" -ideologiastaan.

- Varsinkin vanhemmat kokoomusäänestäjät ovat olleet sitkeässä harhaluulossa kokoomuksen arvopohjasta, kirjoittaa Räsänen kannanotossaan.

Uskonnonopetuksen poistaminen peruskoulusta ja toiselta asteelta johtaisi Räsäsen mukaan arvojen häviämiseen. Hänen mukaansa opetuksen tehtävä on tukea koulun ja kodin yhteistä arvokasvatusta.

Räsänen ottaa kantaa myös kokoomuksen tavoitteeseen muuttaa avioliittolaki sukupuolineutraaliksi. Hänen mukaansa perhekäsityksen muuttaminen koskemaan samaa sukupuolta olevia pareja merkitsee irtautumista myös kristillisistä juurista.

"Uskonnonopetus hidastaa maahanmuuttajien kotoutumista"

Vihreiden Husein Muhammedin mukaan uskonnonopetuksen muuttaminen yhteiseksi uskontotiedoksi on pitkässä juoksussa välttämätöntä.

- Kiitän kokoomusta rohkeasta aloitteesta. Tämän pohjalta on hyvä rakentaa yhdessä tasa-arvoisempaa Suomea, Muhammed kirjoittaa.

Muhammedin mukaan lasten jakaminen ryhmiin uskonnon perusteella ei edistä maahanmuuttajien kotoutumista. Hän toteaa, että jo nyt varsinkin pääkaupunkiseudulla on useita uskontoja ja uskontokuntiin kuulumattomien kasvava ryhmä.

Lähteet: YLE Uutiset